PROEN แรงต่อ 7% ลุ้นงบไตรมาส 1 สดใส จ่อปิดดีล M&A หนุนรายได้ปีนี้โต 20%
PROEN วิ่งต่อเกือบ 7% จับตาผลงานไตรมาส 1 เด้ง หลังเพิ่มบริการ Co-location และมีผลิตภัณฑ์-บริการมากขึ้น ฟากแบ็กล็อกแน่น 805 ลบ. เล็งซื้อกิจการ “ดาต้า เซ็นเตอร์” ภายใน 1-2 เดือนนี้ หนุนรายได้ปี 65 เข้าเป้าโต 20%
PROEN วิ่งต่อเกือบ 7% จับตาผลงานไตรมาส 1 เด้ง หลังเพิ่มบริการ Co-location และมีผลิตภัณฑ์-บริการมากขึ้น ฟากแบ็กล็อกแน่น 805 ลบ. เล็งซื้อกิจการ “ดาต้า เซ็นเตอร์” ภายใน 1-2 เดือนนี้ หนุนรายได้ปี 65 เข้าเป้าโต 20%
11 มี.ค. 2565

ผู้สื่อข่าวรายงานว่า ราคาหุ้น บริษัท โปรเอ็น คอร์ป จำกัด (มหาชน) หรือ PROEN ณ เวลา 10:34 น. อยู่ที่ระดับ 9.50 บาท บวก 0.60 บาท หรือ 6.74% สูงสุดที่ระดับ 9.60 บาท ต่ำสุดที่ระดับ 8.75 บาท ด้วยมูลค่าการซื้อขาย 51.96 ล้านบาท

นายกิตติพันธ์ ศรีบัวเอี่ยม ประธานเจ้าหน้าที่บริหาร บริษัท โปรเอ็น คอร์ป จำกัด (มหาชน) PROEN เปิดเผยว่า แผนการดำเนินงานในปี 2565 บริษัทยังคงเป้าหมายรายได้เติบโตไม่น้อยกว่า 20% จากปีก่อน ที่มีรายได้อยู่ที่ 1,061.56 ล้านบาท โดยกลยุทธ์การเติบโตจะมาจากการเพิ่มผลิตภัณฑ์ใหม่ ๆ เข้ามาเพิ่มเติม รวมทั้งการควบรวมและเข้าซื้อกิจการ (M&amp;A) เพื่อสนับสนุนการเติบโตอย่างก้าวกระโดด โดยปัจจุบันบริษัทอยู่ระหว่างมองหาโอกาสในการเข้าซื้อกิจการ (M&amp;A) ดาต้า เซ็นเตอร์ ซึ่งอยู่ระหว่างพิจารณาจำนวน 2 แห่ง ในช่วง 1-2 เดือนนี้ รองรับลูกค้าที่จะเข้ามาใหม่
ขณะที่บริษัทมีงานในมือรอรับรู้รายได้ (Backlog) อยู่ที่ 805.39 ล้านบาท โดย Backlog แบ่งเป็นงานขายของธุรกิจ ICT จำนวน 138.21 ล้านบาท งานบริการของธุรกิจ ICT จำนวน 189.47 ล้านบาท และงานของธุรกิจรับเหมาก่อสร้างสำหรับโทรคมนาคมและสาธารณูปโภคพื้นฐาน จำนวน 477.71ล้านบาท โดยจะทยอยรับรู้รายได้ในปี 2565 ทั้งหมด ประกอบกับบริษัทมีแผนเข้าร่วมประมูลโครงการใหม่ 6-7 โครงการ มูลค่าโครงการละกว่า 200 ล้านบาท ซึ่งบริษัทมีจุดแข็งที่จะได้ในหลาย ๆ งาน
สำหรับแนวโน้มผลการดำเนินงานในไตรมาส 1/2565 คาดว่าจะเติบโตดี เนื่องจากบริษัทมีศักยภาพในการให้บริการ Co-location ที่เพิ่มขึ้น และมีผลิตภัณฑ์และบริการเพิ่มมากขึ้น รวมทั้งงานโครงการที่ได้รับเข้ามาใหม่ ล่าสุดได้ลงนามในสัญญาจ้างงานเปลี่ยนระบบสายเคเบิลอากาศเป็นสายเคเบิลใต้ดิน รองรับการเป็นมหานครแห่งอาเซียน จำนวน 3 สัญญา กับ บริษัท โทรคมนาคมแห่งชาติ จำกัด (มหาชน) หรือ NT มูลค่ารวม 105.16 ล้านบาท (รวมภาษีมูลค่าเพิ่ม)
ส่วนความคืบหน้าการก่อสร้างอาคาร PROEN IDC (Internet Data Center) ตั้งอยู่บนถนนพระราม 9-ศรีนครินทร์ กรุงเทพฯ พื้นที่โดยรวมประมาณ 10,000 ตารางเมตร ซึ่งมีศักยภาพในการให้บริการรองรับเครื่อง Server (Rack) ได้ไม่น้อยกว่า 1,000 Rack เตรียมลงเสาเข็มในเดือน เม.ย. 2565 และคาดว่าจะเปิดใช้งานได้ในช่วงปลายปี 2565 หรือไม่เกินไตรมาส 1/2566